આ ઉપરાંત વાધવા ગ્રુપ પણ અહીં ડેવલપમેન્ટ કરી રહ્યું છે, જ્યારે મેકર ગ્રુપ તરફથી અહીં લક્ઝરી મૉલ બનાવવાની યોજના પણ છે. મૂડીબજારની અગ્રણી કંપની એનેમ સિક્યૉરિટીઝનું નવું મકાન અહીં આગામી વરસે જ ઊભું થઈ જશે. અત્યારે પણ અહીં યુટીઆઇ બૅન્ક, સેબી, એનએસઈ, આઇડીબીઆઇ બૅન્ક, નાબાર્ડ, પીએનબી, સિડબી, આઇએનજી, દેના બૅન્ક, સ્ટેટ બૅન્ક ઑફ ઇન્ડિયા, બૅન્ક ઑફ ઇન્ડિયા, બૅન્ક ઑફ બરોડા, કૅનેરા બૅન્ક, આઇસીઆઇસીઆઇ બૅન્ક, ઓરિયેન્ટલ બૅન્ક ઑફ કૉમર્સ, આઇએલએફએસ, સિટી બૅન્ક જેવી અનેક બૅન્કો, સંસ્થાઓ તેમ જ કૉર્પોરેટ્સ આવી ગયાં છે. ટ્રાઇડન્ટ અને સોફિટેલ હોટેલ પણ છે જ, પરંતુ સૌથી મોટી અને મહkવાકાંક્ષી ઘટનામાં ડાયમન્ડ બુર્સનું ડેવલપમેન્ટ મનાય છે. આ બુર્સ હજી ધારણા મુજબ ધમધમતું થયું નથી. ૨૦,૦૦,૦૦૦ સ્ક્વેરફૂટમાં પથરાયેલું આ બુર્સ કાર્યરત થશે ત્યારે બીકેસીમાં લોકોની અવરજવર એટલી વધી જશે કે સત્તાવાળાઓ એને કઈ રીતે જાળવશે અને કઈ રીતે જરૂરી સુવિધાઓ પૂરી પાડશે એ અત્યારથી ચિંતાનો વિષય છે, કારણ કે હજી અહીં પૂરતું પબ્લિક ટ્રાન્સર્પોટેશન ઉપલબ્ધ નથી. મેટ્રોરેલ પ્રોજેક્ટ ધીમી ગતિએ ચાલી રહ્યો છે. એનાથી ફરક જરૂર પડશે, પણ એને હજી સમય લાગશે. પરિણામે ઇન્ફ્રાસ્ટ્રક્ચરને વિકસાવ્યા વિના છૂટકો નથી. એના ભાગરૂપે સાંતાક્રુઝ-ચેમ્બુર લિન્ક રોડ આકાર પામી રહ્યો છે જે વિવિધ રોડને જોડવાનું કામ કરશે.